Predkladacia správa

Ministerstvo zdravotníctva Slovenskej republiky predkladá návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov na základe plánu legislatívnych úloh vlády Slovenskej republiky na 2. polrok 2012. 
	Predmetom úpravy je predovšetkým riešenie niektorých aplikačných problémov vyplývajúcich z praxe. 
Navrhuje sa zrušenie vydávania rozhodnutí o zriadení centra vzhľadom na skutočnosť, že pri poskytovaní zdravotnej starostlivosti centrá nepriniesli v aplikačnej praxi žiaden kvalitatívny efekt. 
Precizujú sa ustanovenia označenia univerzitnej a fakultnej nemocnice pre držiteľa povolenia na prevádzkovanie všeobecnej nemocnice a ustanovuje sa, kto môže tieto názvy používať. 
Navrhuje sa, aby povolenie na prevádzkovanie všeobecnej nemocnice vydávalo Ministerstvo zdravotníctva Slovenskej republiky, čím bude oprávnené, ako orgán príslušný na vydanie povolenia, vykonávať aj dozoru nad plnením povinností držiteľmi povolení podľa § 79 zákona, ako aj nad dodržiavaním podmienok prevádzkovania zdravotníckeho zariadenia na základe povolenia. 
V súvislosti s prevádzkovaním ambulancie záchrannej zdravotnej služby sa spresňujú ustanovenia upravujúce žiadosť o vydanie povolenia na jej prevádzkovanie a taktiež ustanovenia o kritériách hodnotenia žiadosti na jej prevádzkovanie. Súčasne sa navrhuje vydať všeobecne záväzný právny predpis, ktorým sa upravia podrobnosti o náležitostiach a hodnotení žiadostí o vydanie povolenia na prevádzkovanie ambulancie záchrannej zdravotnej služby. Mení sa aj doba, na ktorú povolenie na prevádzkovanie ambulancie záchrannej zdravotnej služby vydáva. 
Vzhľadom na ukončenie experimentálneho overovania stredoškolského študijného odboru sa dopĺňa nové zdravotnícke povolanie zubný asistent. Toto zdravotnícke povolanie sa uplatní v ambulanciách zubného lekárstva. Zároveň sa upravujú ustanovenia súvisiace so združovaním, registráciou a členstvom zubných asistentov v stavovskej organizácii.
Na základe potrieb aplikačnej praxe sa precizujú ustanovenia súvisiace s dokladmi o vzdelaní a uznaní odbornosti pre zdravotníckych pracovníkov. Upravuje sa termín platnosti vydaného osvedčenia o akreditácii kurzov prvej pomoci na dobu neurčitú. Ustanovujú sa aj spôsoby ukončovania ďalšieho vzdelávania. Vzhľadom na celkovú náročnosť špecializačného štúdia a certifikačnej prípravy sa zavádza špecializačná skúška a certifikačná skúška ako záverečná skúška. 
Vzhľadom na problémy aplikačnej praxe sa zriaďuje samostatná stavovská organizácia pre zdravotníckych záchranárov. Takáto úprava je nevyhnutná predovšetkým na plnenie povinností sústavného vzdelávania a jeho hodnotenia. 
Upravuje sa zoznam automaticky uznávaných špecializácií lekárov a zubných lekárov. Vzhľadom na veľké množstvo zmien vyplývajúcich z právnych aktov Európskej únie meniacich a dopĺňajúcich prílohu V smernice Európskeho parlamentu a Rady 2005/36/ES o uznávaní odborných kvalifikácií. 
Precizujú sa ustanovenia o vykonaní úhrady zdravotnej starostlivosti za poskytnutú zdravotnú starostlivosť v súvislosti s utajeným pôrodom. 
V súvislosti s vykonaním sterilizácie sa navrhuje, aby Ministerstvo zdravotníctva Slovenskej republiky vydalo všeobecne záväzný predpis, ktorým upraví podrobnosti o poučení predchádzajúceho informovanému súhlasu pred vykonaním sterilizácie osoby a vzory informovaného súhlasu pred vykonaním sterilizácie osoby. 
Upravuje sa náplň preventívnej urologickej prehliadky tak, aby sa včasne diagnostikoval výskyt choroby, čím sa znížia finančné náklady na liečbu pacienta. V rámci preventívnej gastroenterologickej prehliadky sa dopĺňa skríning rakoviny konečníka a hrubého čreva, ktorým sa zabezpečí aktívne vyhľadávanie rakoviny konečníka a hrubého čreva vo včasnom štádiu choroby.
 Na zvýšenie efektívnosti pri poskytovaní neodkladnej zdravotnej starostlivosti sa poskytovateľovi záchrannej zdravotnej služby ukladá povinnosť uzatvoriť s operačným strediskom tiesňového volania záchrannej zdravotnej služby zmluvu, na základe ktorej bude povinný akceptovať inštaláciu príslušných zariadení na telekomunikačné prepojenie a prenos informácií vo svojich ambulanciách a zároveň sa ukladá povinnosť ich používania.  V súvislosti s novými povinnosťami sa upravuje výška pokuty za ich porušenie. 
Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a právnymi predpismi Európskej únie. Návrh zákona nie je predmetom vnútrokomunitárneho pripomienkového konania.
Prijatie navrhovaného zákona bude mať pozitívny aj negatívny vplyv na rozpočet verejnej správy a bude mať pozitívne sociálne vplyvy. Nebude mať vplyv na podnikateľské prostredie, na životné prostredie, ani na informatizáciu spoločnosti. Účinnosť zákona sa navrhuje od 1. apríla 2013 vzhľadom na predpokladanú dĺžku legislatívneho procesu.
Návrh zákona bol predmetom medzirezortného pripomienkového konania v dňoch od 25. septembra do 15. októbra 2012. Všetky akceptované pripomienky sú v návrhu zákona zapracované. Vyhodnotenie pripomienkového konania je súčasťou predkladaného materiálu. Návrh zákona sa predkladá na rokovanie s rozporom s Asociáciou zamestnávateľských zväzov a združení Slovenskej republiky a Konfederáciou odborových zväzov Slovenskej republiky.